**Zapisnik 8. seje Sveta za sodelovanje z nevladnimi organizacijami**

**Lokacija in datum:** Ministrstvo za okolje, podnebje in energijo, 20. 12. 2023

**Prisotni:** Barbara Kvac (podnebne spremembe), Senka Šifkovič (podporno okolje za NVO), Maja Simoneti (urejanje prostora), Tomaž Gorenc (varstvo okolja), Taj Zavodnik (energetika), mag. Tina Mikuš (zavarovana območja), Kaja Lipnik Vehovar (graditev), Nela Halilović (trajnostna mobilnost), Bojan Kumer, Uroš Vajgl, Tina Seršen, Kristina Sever, Andrej Gnezda, Tina Hočevar, Rok Vidmar (vsi MOPE), Nataša Bratina in Ana Vidmar (obe MNVP).

**Odsotni**: Jaka Kranjc (krožno gospodarstvo), Aljoša Petek (pravno-sistemska vprašanja), Maša Hawlina (stanovanja), Damjan Vinko (biotska raznovrstnost), dr. Mihael Jožef Toman (za področje: vode).

**Dnevni red:**

1. **Stanje in proces JEK2**
2. **Resolucija o dolgoročni miroljubni rabi jedrske energije v Sloveniji**
3. **Razno**

Začetek ob 14. uri.

Minister pojasni, da je prejel predlog, da se 2. točko dnevnega reda prestavi na naslednjo sejo, s čimer se člani sveta niso strinjali. Na glasovanju soglasno potrjen prvotno predviden dnevni red.

**K točki 1 – STANJE IN PROCES JEK2**

Minister na kratko predstavi delo državnega sekretarja, vladnega koordinatorja za JEK2 Danijela Levičarja ter pojasni, da so se nekatere druge države tudi podobno lotile projekta in za vodenje določile koordinatorja. V Sloveniji smo na začetku projekta, kljub temu, da se s strani investitorja že izvajajo nekatere aktivnosti.

Državni sekretar Levičar predstavi stanje projekta z operativnega vidika ter delo vladne delovne skupine za koordinacijo pripravljalnih aktivnosti na projektu JEK2.

Trenutno je na svetu 412 jedrskih elektrarn v obratovanju, 58 je v izgradnji. EU taksonomija navaja jedrsko energijo kot trajnosten vir. Tudi Slovenij ima razvit jedrski program od obratujoče jedrske elektrarne, izobraževanj, nuklearna medicine do programa za jedrsko varnost ter ravnanje z radioaktivnimi odpadki.

Svetovni trendi dekarbonizacije, digitalizacije in elektrifikacije kažejo, da postaja elektrika energijski vektor prihodnosti.

Predstavljene so ključne faze projekta: priprava na strateško odločanje, umeščanje v prostor (5 let), gradbeno dovoljenje (4 leta), gradnja (7 let) nato sledi obratovanje. Končna investicijska odločitev leta je predvidena leta 2028 (po umeščanju ter pred gradbenim dovoljenjem).

Predstavljena je bila tudi predpostavka ovojnice moči - obstoječe elektro omrežje omogoča moč do 2.400 MWe (ena ali več enot).

Vladna koordinacija za projekt JEK2 je bila vzpostavljena, saj gre za nacionalni strateški projekt zagotavljanja zanesljivega nizkoogljičnega vira električne energije. Projekt je v fazi pripravljalnih aktivnosti, s končno investicijsko odločitvijo leta 2028. S to odločitvijo bodo sprejete tudi zaveze, do takrat pa vse stroške nosi investitor. Gre za zelo širok večdeležniški, večgeneracijski, večsektorski projekt, ki potrebuje delovno skupino za koordinacijo. Vladna delovna skupina je bila ustanovljena 8. 9. 2023 s ciljem vzpostavitve regulatornega okvirja in pospešitve projekta.

**K točki 2 – RESOLUCIJA O DOLGOROČNI MIROLJUBNI RABI JEDRSKE ENERGIJE V SLOVENIJI**

Resolucija je bila pripravljena na podlagi sklepa vlade RS, 19. 10. 2023, in sledi praksam v tujini (Finska, Poljska, Francija). Gre za prvi programski dokument z opredelitvijo politike na področju razvoja jedrskega programa. Je izkaz načelne politične podpore jedrski energiji v Sloveniji. Ključni poudarki resolucije in sporočila: Slovenija je jedrska država, zavzema se za energetsko neodvisnost in podnebno nevtralnost, za pripravo posebnega zakona za novogradnje; prizadevanja za kadrovski razvoj, itd. Podaja cilje in politične usmeritve, gre za širšo politično podporo razvoju jedrskega programa v Sloveniji. Resolucija je trenutno v javni obravnavi, komentiranje pa je omogočeno še do 22. 12. Nato sledi medresorsko usklajevanje, obravnava na vladi ter sprejem v DZ.

Minister je nato povabil k razpravi glede 1. in 2. točke dnevnega reda:

Člani Sveta NVO so se zahvalili za priložnost razprave, saj so po njihovem mnenju informacije o projektu JEK2 zelo skope ter prihajajo preko različnih virov. Proces odločanja je po njihovem mnenju do sedaj bil nejasen, nepregleden in v veliki meri za zaprtimi vrati, kar so izpostavili kot problematično. Preko različnih virov so zasledili, da se odvija veliko postopkov, pripravljajo se analize ter zakon o prednostnem umeščanju vendar menijo, da javnost ni ustrezno informirana. Kot problematično izpostavijo še, da pripravo odločanja vodi posebna delovna skupina, ne pa za to pristojno ministrstvo. Za energetsko usklajevanje je potrebno horizontalno usklajevanje zato jih zanima zakaj na primer ni imenovan državni sekretar/ka za OVE. Vlada se je zavezala za pripravo in transparentnost ter da bo spoštovala odločitev ljudi na referendumu, kar pa še bi bilo predstavljeno javnosti. Menijo, da tudi iz predstavitve ni jasno kje se trenutno nahaja projekt.

Poleg tega so člani Sveta izpostavili pričakovanje, da bi se predstavilo in vrednotilo več možnih scenarijev na podlagi mednarodnih referenc, vključno s scenarijem 100 % OVE, in ne samo jedrski. Za kakovostno odločanje o energiji prihodnosti je ključno, da bi vlada predstavila jasno korake odločanja o izbiri energetskega prehoda in jih podprla z analizami in projekcijami glede ključnih zadev. Vse to bi moralo biti transparentno predstavljeno javnosti. Kot primer dobre prakse komuniciranja z javnostjo je bila omenjena posebna spletna stran NEPN. Levičar je glede slednjega pojasnil, da so vse informacije o projektu JEK2 predstavljene na spletni strani investitorja Gen energija.

Člani Sveta NVO so predstavili še nekaj priporočil:

* ključni kriteriji pri izbiri so cena, čas, trajnost, emisije, kar vse bi moralo biti elaborirano in predstavljeno javnosti;
* gre za odločanje Državnega zbora, ki je s sprejemom dolgoročne podnebne strategije že odločilo o možnih scenarijih energetskega prehoda, ki vključuje tudi jedrski scenarij in bi morala biti za tako odločitev izvedena CPVO, ki doslej ni bila izvedena (ne zgolj CPVO na DPN);
* voditi je potrebno demokratično javno razpravo na podlagi številk, referenc, dejstev.

Izražena je bila zaskrbljenost, da se dela v smeri, ko ne bo več poti nazaj, kar pa ne vodi v družbi prijazno razvojno odločitev glede energetike. Čudi tudi, da je resolucijo dala v javno obravnavo vlada, ne pa pristojno ministrstvo za energijo. Člani so povzeli komentar, ki so ga posredovali v javni razpravi na resolucijo, v katerem predlagajo, da vlada ne posreduje resolucije Državnemu zboru, ker ni predstavljenih dovolj podatkov za informirano in kakovostno odločitev odločanje.

Glede referendumskega vprašanja člane Sveta zanima ali bo zastavljeno na način, ki zagotavlja smiselno odločanje ter ali bo vprašanje o scenarijih ali o jedrskem scenariju. Javnosti mora biti jasno, kaj pomeni en ali drugi scenarij. Na to vprašanje DS Levičar pojasni, da je v Sloveniji referendumska možnost samo odgovor da ali ne – se tudi strinja, če se postavi JE scenarij na referendum, je pomembno vedeti kaj je alternativa temu scenariju. Oba scenarija se morata razdelati, vlada pa se mora odločiti kateri scenarij ji je preferenčen in se bo znašel na referendumu. Javnost mora pri tem vedeti, kaj bo alternativa, v primeru, da referendum ne potrdi scenarija.

S strani predstavnikov NVO izražena zaskrbljenost glede realnosti časovnih in finančnih dimenzij, saj so pred leti bile predstavljene nižje številke kot sedaj, tudi prakse iz tujine kažejo, da pri podobnih projektih prihaja do zapletov in s tem do zamud, medtem ko rešitve potrebujemo sedaj, kar nam pravi tudi IPCC.

Izvedbo znotraj finančnih in časovnih okvirjev se mora po mnenju DS Levičarja zagotavljati z znanjem, izkušnjami in strokovnim pristopom v smislu, da izberemo pot, ki je preverjeno oz. po izkušnjah v tujini izvedljiva. Dodaja, da IPCC scenariji vsi predvidevajo uporabo JE, kljub temu, da bodo vsi sedaj v teku projekti ugledali luč sveta šele v naslednjem desetletju. Pri tem opozarja, da bo največja rast električne porabe v naslednjih letih/desetletju (električni avtomobili, itd), vsa ta poraba se bo prenašala na elektriko. Vprašanje je torej kje bomo to elektriko proizvajali.

Glede časovnice do 2028 dodaja, da je pomembno, da so v tem zajeti mejniki in odločitve; odvijali se bodo štirje glavni procesi, kot je bilo predstavljeno na začetku, vključno s CPVO, financiranjem, izborom poslovnega modela in drugo. Do končna investicijske odločitve leta 2028 ne bo izvedenih del iz davkoplačevalskega denarja, gre namreč za stroške investitorja. Člani Sveta NVO zagovarjajo, da mora biti referendum izveden pred investicijsko odločitvijo.

Nadalje je bilo s strani NVO izraženo mnenje, da imamo v državi že veljavni NEPN, imamo tudi Dolgoročno podnebno strategijo, ki vsebuje nuklearno in sintetično varianto, žal pa ni bila izvedena CPVO. Zato so predlagali, da bi se Strategija prenovila in posodobila ter izvedel CPVO.

Svet NVO vidi resolucijo kot odločitev najvišjega državnega organa in s tem kolektivno odločitev za izbiro jedrskega scenarija, predvsem v 24. in 26. točki, ki izrecno govori o JEK2 in modularnih reaktorjih.

Glede nastalih stroškov v trenutnem procesu se Svet NVO ne strinja, da so vsi stroški izrecno na strani investitorja, kot je predstavil Levičar, saj stroški nastajajo skozi cel proces angažiranja javne uprave, ki se oblikuje okoli te odločitve (na primer novi kadri ipd.). Člane skrbi, da bodo ti drugi vložki na koncu pokazali pot do tega scenarija JEK2. Pri resoluciji pogrešajo tudi neke analize kot podlaga, študije, obremenitve ipd.

Vsebina Resolucije tako po mnenju Sveta NVO daje bianco menico do scenarija JEK 2, za katerega pa še ni bil dosežen družbeni konsenz. Svet NVO meni, da bi priprava Resolucije morala potekati na način priprave NEPN, kjer je omogočeno komentiranje in odločanje o takem dokumentu, temu primerna je tudi stopnja informiranja zainteresirane javnosti.

Jedrska energija je in še vedno daje odlične rezultate regiji, kar se tiče zanesljivosti, konkurenčnosti ipd., je dodal minister, ki je zaznal, da se enači Resolucijo z JEK2. Pojasnjuje, da se je Slovenija trenutno odločila le za načrtovanje JEK2. In v tej fazi načrtovanja je že potrebno izvesti določene aktivnosti, preden se sprejme končna odločitev glede JEK2. Omeni še, da je današnja seja Sveta NVO bila sklicana prav z namenom vključevanja NVO v sam proces.

Kar se tiče energetske politike je treba jedrsko opcijo tudi resno upoštevati pri razogljičenju. Za opolnomočeno odločitev pa potrebujemo tudi še nekaj informacij – na primer ali bomo imeli več investitorjev, ipd.

Glede povezave JEK2 in Resolucije DS Levičar poudari, da Resolucija ne omenja JEK2 in niti JEK2 ni namenjena. Govori zelo splošno o jedrskih objektih. Referendum o JEK2 bo, saj je le-ta predviden po koalicijski pogodbi. Glede informiranja javnosti se je zavzel, da bo investitor ves čas procesa vse deležnike ustrezno informiral. Za predstavitev projekta je tudi sam na voljo.

Glede osnutka prenove NEPN DS Seršen opomni, da trenutni osnutek vsebuje jedrski scenarij. Ko bo čas za referendum si Vlada želi, da bomo v tistem trenutku imeli dovolj informacij za javno razpravo o tem kaj JEK2 sploh bo in kaj tak projekt prinaša.

Razprava se je dotaknila tudi OVE, saj si člani Sveta NVO želijo, da bi se javnost bolje ozaveščalo o skupnem državljanskem interesu za OVE. V lanskem letu je država na področju OVE naredila veliko, priklopljenih je bilo več sončnih elektrarn kot prej v 20 letih, je dodal minister.

Glede jedrske energije minister in državna sekretarka zaključita z aktualnim NEPN, ki velja do leta 2030 in v katerem je jedrski scenarij - do takrat bo Slovenija jedrska država, saj bo NEK še obratoval in bo jedrska energija realnost. Ko bodo znani rezultati referenduma predvidoma leta 2029 se bodo v NEPN lahko zapisali novi scenariji upoštevajoč referendumski rezultat.

Člani izrazijo željo, da bi bili povabljeni na seje vladne delovne skupine s čimer bi se jim omogočil dostop do informacij kar bi prispevalo k transparentnosti Vlade.

DS Levičar zaključi, da je Resolucija političen dokument, ki bo šel v Državni zbor tudi s tem namenom, da se DZ opredeli do tega dokumenta. Trenutno tri strategije obravnavajo jedrsko energijo (prostorska, podnebna in NEPN), ki pa jo omenijo zelo na kratko, potrebujemo celovit dokument.

**Sprejeti sklepi:**

* Svet NVO se je seznanil s stanjem in pripravami projekta JEK2.
* Svet NVO se je seznanil z osnutkom Resolucijo o dolgoročni miroljubni rabi jedrske energije v Sloveniji.
* Svet NVO je opravil razpravo glede JEK2 in Resolucije.
* Člani Sveta NVO podajo pobudo, da se predstavi stanje na projektu JEK2 po zgledu NEPN (časovnica, dokumenti ipd. so javni).
* Člani Sveta NVO predlagajo, da se v delovno skupino za JEK2 imenuje tudi predstavnika NVO.

**K točki 3 – RAZNO**

Člani sveta dodatno izrazijo zaskrbljenost, da smo se že tudi v prihodnosti usmerili v jedrski scenarij, saj se je Slovenija na COP28 pridružila politični pobudi- za »potrojitev jedrskih zmogljivosti«.

Člani Sveta NVO so zaprosili za pojasnilo glede pridružitve Slovenije Deklaraciji za potrojitev jedrskih zmogljivosti do leta 2050.

**Sprejeti sklep:**

Ministrstvo bo na vprašanje glede Deklaracije za potrojitev jedrskih zmogljivosti do leta 2050 odgovorilo pisno.

Konec sestanka ob 16:30 uri.